Diari Oficial de la Generalitat Valenciana


Sumari del DOGV 5548, del 04-07-2007 (2007/8522)

RESOLUCIÓ de 5 de juny de 2007, del president de l'Agència Valenciana d'Energia (AVEN), per la qual es convoquen ajudes en el marc del Pla d'Acció de l'Estratègia d'Estalvi i Eficiència Energètica (E4) per a l'exercici 2007 en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5548

Data del DOGV
:   04-07-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/8522


Data del document
:   05-06-2007

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * estalvi d'energia
    * investigació energètica
    * recerca i desenvolupament
    * ajuda a les empreses
    * ajuda a la indústria
    * suport econòmic
    * indústria energètica
    * ajuda pública

RESOLUCIÓ de 5 de juny de 2007, del president de l'Agència Valenciana d'Energia (AVEN), per la qual es convoquen ajudes en el marc del Pla d'Acció de l'Estratègia d'Estalvi i Eficiència Energètica (E4) per a l'exercici 2007 en l'àmbit de la Comunitat Valenciana. [2007/8522]  
Resolc:  
Article 1. Objecte i àmbit  
L'objecte d'esta resolució és convocar les ajudes de l'Agència Valenciana de l'Energia per a l'exercici 2007 en el marc del Pla d'Acció 2005-2007 de l'Estratègia d'Estalvi i Eficiència Energètica a Espanya (E4) que va aprovar el Govern en el Consell de Ministres de 8 de juliol de 2005, en el qual s'arrepleguen actuacions encaminades a complir els compromisos internacionals en matèria d'estalvi, diversificació energètica i respecte al medi ambient.  
Article 2. Marc normatiu  
Les ajudes arreplegades en esta resolució es concediran d'acord amb el que establix l'Orde d'11 de març de 2002, sobre la concessió d'ajudes de l'Agència Valenciana de l'Energia, publicada en el Diari Oficial de la Comunitat Valenciana núm. 4.215, de 22 de març de 2002, i d'acord amb el Conveni de Col·laboració subscrit per l'Agència Valenciana de l'Energia i l'Institut per a la Diversificació i Estalvi d'Energia (IDAE), de 20 de març de 2007, on es regulen els mecanismes de col·laboració per a aconseguir els objectius previstos en el Pla d'Acció de l'Estratègia d'Estalvi i Eficiència Energètica en l'àmbit de la Comunitat Valenciana.  
Article 3. Línies pressupostàries  
D'acord amb la dotació consignada a favor de l'IDAE en els pressupostos generals de l'Estat, per al desenvolupament de les actuacions previstes en el Pla d'Acció per a l'any 2007, i que per a la Comunitat Valenciana, segons el pla de treball de l'esmentat conveni de col·laboració de 20 de març de 2007, suposa una quantitat global màxima de 8.616.000 €.  
De l'esmentat import, es destinaran les quantitats màximes per a cada un dels programes següents:  
a) Programa d'Estalvi i Eficiència Energètica en la Indústria: 3.000.000 €  
b) Programa d'Estalvi i Eficiència Energètica en el Transport: 1.946.000 €  
c) Programa d'Estalvi i Eficiència Energètica en l'Edificació: 1.000.000 €  
d) Programa d'Estalvi i Eficiència Energètica en els Servicis Públics: 2.300.000 €  
e) Programa d'Estalvi i Eficiència Energètica en Agricultura i Pesca: 70.000 €  
f) Programa d'Estalvi i Eficiència Energètica en Transformació de l'Energia: 300.000 €  
Esta distribució podrà ser modificada mitjançant una resolució del director de l'Agència Valenciana de l'Energia en funció de les sol·licituds presentades en cada programa.  
Article 4. Actuacions objecte de subvenció  
Les actuacions objecte d'ajuda es resumixen en el quadre següent, classificades per programes segons el sector d'activitat:  
La descripció i particularitats de cada una de les dites actuacions s'especifiquen en l'annex I.  
Article 5. Beneficiaris  
1. Podran acollir-se a estes ajudes les persones físiques, empreses, administracions públiques i entitats i institucions sense ànim de lucre, depenent d'allò que s'ha establit per a cada programa i actuació de suport. Seran considerades PIME aquelles que complisquen amb la definició que establix la Recomanació de la Comissió de 6 de maig de 2003 (DOCE núm. L 124/36, de 20.05.2003).  
2. Els beneficiaris hauran de tindre el seu domicili, seu social o establiment de producció a la Comunitat Valenciana i els projectes objecte d'ajuda hauran d'estar localitzats en este territori.  
3. La condició per a ser beneficiari haurà de mantindre's fins al moment del pagament de la subvenció.  
4. Per a l'exercici de la seua activitat els beneficiaris hauran de disposar de les autoritzacions administratives preceptives, trobar-se inscrits en els registres públics pertinents i complir qualssevol altres requisits exigits per les disposicions aplicables.  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
Article 6. Supòsits especials  
Excepcionalment es podrà donar suport als projectes presentats per sol·licitants que reunisquen unes característiques diferents de les establides amb caràcter general, quan s'estimen rellevants en atenció a les línies de política energètica.  
Article 7. Presentació de sol·licituds  
1. Els sol·licitants hauran de presentar la documentació següent:  
a) Sol·licitud i memòria tècnica:  
- Sol·licitud normalitzada, omplida en imprés paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència (www.aven.es), i en este cas es presentaran original i dos còpies.  
- Memòria tècnica del projecte en funció del programa a què se sol·liciten ajudes, segons model facilitat per l'Agència Valenciana de l'Energia. Aquells sol·licitants que empren el programa informàtic per a omplir la sol·licitud hauran d'emprar les plantilles de memòria tècnica disponibles en la web de l'Agència (www.aven.es).  
- Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten, i així es faça constar en un informe. L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit. La no presentació de les memòries a què fa referència este apartat, o la insuficiència d'estes, podrà donar lloc a una minoració o revocació de l'ajuda concedida.  
b) Documentació que ha d'acompanyar la sol·licitud:  
- Empreses, organismes, entitats i associacions:  
· Còpia compulsada de la targeta d'identificació fiscal, o DNI si és empresari individual.  
· Còpia compulsada de l'últim rebut de pagament de l'impost sobre activitats econòmiques (IAE). Si l'empresa/entitat es troba exempta del pagament del IAE haurà d'aportar còpia compulsada de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si l'empresa/entitat realitza una activitat no subjecta a l'alta en el IAE haurà d'aportar una declaració responsable de la dita situació, d'acord amb la legislació vigent.  
· Còpia compulsada del poder de representació del firmant de la sol·licitud, o document equivalent segons les prescripcions legals, si és el cas.  
· Còpia compulsada del contracte/acta de constitució i estatuts vigents registrats.  
· Acreditar amb anterioritat a la concessió de l'ajuda que està al corrent de les obligacions tributàries i davant de la Seguretat Social.  
· Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
- Corporacions locals:  
· Còpia compulsada de la targeta d'identificació fiscal.  
· Acreditació de la representació legal del firmant (certificat del secretari de l'ajuntament referent a l'elecció de l'alcalde del municipi).  
· Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
- Persones físiques:  
· Còpia compulsada del DNI.  
· Acreditar amb anterioritat a la concessió de l'ajuda que està al corrent de les obligacions tributàries.  
· Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
2. Les sol·licituds hauran de presentar-se abans de l'inici del projecte, llevat que s'especifique d'una altra forma en algun programa o actuació.  
Article 8. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4ª planta.  
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. El termini de presentació de sol·licituds serà de dos mesos, comptador a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.  
3. Depenent de cada programa, les sol·licituds d'ajuda es podran anar avaluant periòdicament fins que s'haja esgotat el crèdit consignat a este efecte.  
4. A fi de potenciar l'èxit dels objectius d'esta resolució, l'Agència Valenciana de l'Energia podrà traslladar les sol·licituds a altres programes o convocatòries d'ajudes, així com acollir projectes d'altres convocatòries d'ajudes de l'Agència, sempre que les característiques dels programes ho permeten.  
Article 9. Resolució de la concessió d'ajudes  
Amb un informe previ d'una comissió d'avaluació o informe tècnic, el director de l'Agència elevarà proposta al president, que dictarà una resolució relativa a l'ajuda així com a la modalitat de concessió, que podrà ser de forma directa o bé per mitjà de la subscripció del corresponent conveni entre l'Agència Valenciana de l'Energia i l'entitat beneficiària, i es fixarà expressament la quantia, i s'incorporaran, si és el cas, les condicions i obligacions a què haja de subjectar-se el beneficiari.  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.  
Article 10. Criteris generals en l'aplicació d'ajudes públiques  
Per a l'aplicació de les ajudes es tindrà en compte els criteris següents:  
a) Compliment de les directrius comunitàries sobre ajudes estatals a favor del medi ambient (2001/C37/03).  
b) Els límits màxims d'ajudes públiques no podran superar els establits en les directrius de la Comissió Europea. L'acumulació d'ajudes no pot conduir a una intensitat d'ajuda superior a la prevista.  
Article 11. Projectes que reforcen la política social  
D'acord amb els criteris de valoració que s'establisquen respectivament en cada un dels programes, seran valorats positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla de l'empresa que tenien amb anterioritat a esta convocatòria, i en general aquells que reunisquen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valorarà positivament els projectes presentats per empreses creades per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
Article 12. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de concessió de l'ajuda, amb data límit el 30 de juny de 2008, llevat que se n'establisca una distinta.  
b) Respondre de la veracitat dels documents aportats.  
c) Acreditar la seua personalitat jurídica, referida al moment de sol·licitud de l'ajuda, en la forma i el termini que s'establisca per l'Agència Valenciana de l'Energia.  
d) Sotmetre's a les actuacions de comprovació i verificació de l'activitat subvencionada, efectuades per l'Agència Valenciana de l'Energia, l'Institut per a la Diversificació i Estalvi de l'Energia, així com a les actuacions de control financer de la Intervenció General de la Generalitat en relació amb les ajudes rebudes.  
e) Comunicar a l'Agència Valenciana de l'Energia, en el moment de presentar la sol·licitud d'ajuda, si han sigut sol·licitades o obtingudes altres ajudes per a la mateixa finalitat procedents de qualssevol altres administracions o ens públics, indicar el percentatge i la quantia de l'ajuda. Quan se sol·liciten o obtinguen altres ajudes amb posterioritat a la sol·licitud efectuada basant-se en esta convocatòria, el beneficiari estarà igualment obligat a comunicar a l'AVEN, de forma immediata, el percentatge i la quantia de les dites ajudes.  
f) Actualitzar la documentació presentada que haguera patit alguna modificació i comunicar a l'AVEN qualsevol modificació del projecte amb anterioritat a la seua execució.  
g) Mantindre durant un mínim de cinc anys les inversions subvencionades.  
h) Prestar servicis a preu de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
i) Indicar si el projecte està subjecte a Declaració d'Impacte Ambiental d'acord amb la legislació vigent.  
j) Complir totes les altres obligacions que s'establisquen en l'Orde d'11 de març de 2002, sobre concessió d'ajudes de l'Agència Valenciana de l'Energia i qualsevol altra disposició en vigor.  
Article 13. Documentació que s'ha de presentar a la finalització del projecte  
Els beneficiaris de les ajudes hauran de presentar a la finalització del projecte justificants de despeses i pagaments del total de la inversió considerada com a cost elegible. Així mateix, s'hauran de presentar aquells documents que es requerisquen segons l'actuació corresponent, i que es detallen en la descripció de les actuacions de l'annex I.  
Justificació de despeses i pagaments:  
1. L'acreditació de les despeses i inversions es realitzarà per mitjà de la presentació de justificants de despeses i pagament segons s'indique en la notificació de concessió de l'ajuda o en el conveni de col·laboració.  
2. Com a justificant de despesa es presentaran factures que hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.  
3. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda, llevat que s'especifique d'una altra forma en algun programa o actuació.  
4. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directa o indirectament, una influència dominant, o aquelles que puguen exercir-la sobre ell o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directa o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
5. No es considerarà cost elegible:  
a) L'IVA satisfet per l'adquisició de béns o servicis facturats i, en general, qualsevol impost pagat.  
b) Les despeses financeres conseqüència de la inversió, les de personal propi i les d'adquisició de terrenys.  
c) En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió; i en tot cas és el criteri de l'AVEN el que prevaldrà en cas de controvèrsia.  
6. Com a justificants de pagament només seran vàlids els següents:  
a) Pagaments per mitjà d'entitat financera: còpia de l'extracte bancari junt amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
b) Pagaments ajornats per mitjà d'efectes avalats: còpia de l'extracte bancari on figuren els pagaments i la còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor en què s'indica que disposa d'efectes (assenyalant el seu import) per a fer efectiu el pagament de la dita factura, i d'un certificat de l'entitat financera on conste que estan avalats pel banc.  
c) Carta de crèdit irrevocable.  
Article 14. Pagament de les ajudes  
L'Agència Valenciana de l'Energia procedirà al pagament de l'ajuda una vegada el beneficiari haja executat el projecte i sempre que haja complit amb les obligacions exigibles.  
DISPOSICIÓ ADDICIONAL  
Única  
Les ajudes arreplegades en esta resolució, a excepció d'aquelles els beneficiaris de les quals siguen entitats i institucions sense ànim de lucre que no puguen mamprendre activitats econòmiques que repercutisquen en tercers, estan sotmeses als requisits establits en el Reglament (CE) 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
 Així, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
DISPOSICIÓ TRANSITÒRIA  
Única  
Amb caràcter excepcional podran ser preses en consideració les sol·licituds presentades amb anterioritat a la publicació d'esta convocatòria en el Diari Oficial de la Comunitat Valenciana, sempre que siguen posteriors a l'1 de gener de 2007 i les característiques del sol·licitant i l'objecte d'ajuda puga emmarcar-se en alguna de les actuacions previstes en esta resolució.  
DISPOSICIÓ FINAL  
Única  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució d'esta resolució.  
Esta resolució entrarà en vigor el dia de la publicació en el Diari Oficial de la Comunitat Valenciana.  
València, 5 de juny de 2007.- El president de l'Agència Valenciana de l'Energia: José Ramón García Antón.  
ANNEX I  
Descripció i particularitats dels programes i actuacions  
1. Programa d'Estalvi i Eficiència Energètica en la Indústria  
Actuació IN11: auditories energètiques.  
a) Objecte  
Determinar el potencial d'estalvi d'energia en les empreses del sector industrial, facilitar la presa de decisió per a la inversió en projectes d'estalvi energètic.  
A estos efectes, s'entendrà com a auditoria els treballs de consultoria que analitzen el procés productiu, incloent mesures de suport, i proposen mesures de reducció del consum energètic. Formaran part d'este grup tant les auditories generals com les auditories de línies de producció.  
b) Descripció de l'actuació  
Té com a finalitat promoure la realització d'auditories energètiques en els diferents sectors industrials.  
c) Potencials beneficiaris  
Empreses del sector industrial manufacturer, excloent les del sector transformació de l'energia. Podran acollir-se al programa d'auditories energètiques de forma prioritària totes aquelles empreses que tinguen un consum d'energia final major de 4.000 tep/any.  
Tindran un tracte preferent en la percepció de l'ajuda pública les empreses que s'hagen adherit a un acord voluntari que el Ministeri d'Indústria, Turisme i Comerç o l'Agència Valenciana d'Energia haja firmat amb l'associació empresarial corresponent.  
d) Costos elegibles  
Es consideraran costos elegibles als efectes d'ajuda els treballs externs de consultoria.  
e) Costos i quantia de l'ajuda  
La quantia màxima de l'ajuda serà del 75% del cost de l'auditoria, amb els valors màxims nets d'ajuda següents:  
Consum d'energia final tep/any   
per establiment on es   
realitza l'auditoria energètica Valor màxim net d'ajuda -  
> 60.000 22.500  
> 40.000 € 60.000 18.000  
> 20.000 € 40.000 15.000  
> 10.000 € 20.000 12.750  
> 6.000 € 10.000 10.500  
> 4.000 € 6.000 9.000  
< 4.000 7.500  
f) Requeriments de l'auditoria  
- L'auditoria haurà de contindre com a mínim els punts indicats en l'annex II.  
- Les consultories que realitzen les auditories energètiques hauran de tindre provada experiència en la realització d'estes.  
- Podran realitzar-se auditories energètiques parcials, sense necessitat de realitzar l'auditoria energètica del sistema global.  
- El beneficiari de l'ajuda estarà obligat a presentar a la finalització del projecte dos còpies de l'auditoria energètica realitzada, tant en suport paper com electrònic, així com un resum de resultats segons formulari facilitat per l'AVEN (disponible igualment en la pàgina web, www.aven.es).  
Actuació IN12: inversions en mesures d'estalvi d'energia.  
a) Objecte  
L'objectiu d'esta mesura és facilitar la viabilitat econòmica de les inversions en el sector industrial en estalvi d'energia.  
b) Descripció de l'actuació  
Amb esta actuació es pretén promoure inversions en substitució d'equips i instal·lacions consumidores d'energia per equips i instal·lacions que utilitzen tecnologies d'alta eficiència o la millor tecnologia disponible, a fi de reduir el consum energètic i les emissions de CO2.  
c) Potencials beneficiaris  
Empreses del sector industrial manufacturer, excloent les del sector transformació de l'energia (refineries i producció d'energia elèctrica).  
d) Costos elegibles  
Es consideraran costos elegibles als efectes d'ajuda:  
- Les inversions en equips, instal·lacions i sistemes que transformen o consumixen energia en el procés productiu així com els sistemes auxiliars necessaris per al funcionament.  
- Projectes d'enginyeria associada.  
- Obra civil d'implantació d'estos equips.  
- Muntatge i posada en marxa.  
e) Quantia de l'ajuda  
La quantia màxima de l'ajuda serà la següent:  
- Equips i instal·lacions de procés: la quantia màxima serà del 22% del cost elegible i amb un màxim de 100.000 € per projecte.  
- Renovació d'equips auxiliars: consumidors o transformadors d'energia (calderes, compressors, centres de transformació d'energia elèctrica, cremadors, motors elèctrics) per equips d'alt rendiment: la quantia màxima serà del 30% del cost elegible amb un màxim de 100.000 € per projecte.  
f) Criteris particulars en l'aplicació d'ajudes públiques  
Es valorarà la relació cost elegible/estalvi energètic aconseguible.  
2. Programa d'Estalvi i Eficiència Energètica en el Transport  
Actuació T21: plans de mobilitat urbana (PMUS).  
L'objectiu d'esta mesura és actuar sobre la mobilitat urbana per a aconseguir canvis importants en el repartiment modal, amb una major participació dels mitjans més eficients de transport, en detriment de la utilització de l'ús del vehicle privat amb baixa ocupació, i fomentar l'ús de modes no consumidors d'energia fòssil, com la marxa a peu i la bicicleta.  
Esta actuació se subdividix en les següents:  
T21-A. Redacció de plans de mobilitat urbana sostenible.  
T21-B. Actuacions relacionades amb els PMUS.  
T21-C. Promoció del transport urbà amb bicicleta.  
La concessió de les ajudes corresponents a les actuacions T21-A, T21-B i T21-C podrà dur-se a terme per mitjà de la subscripció del corresponent conveni entre l'Agència Valenciana de l'Energia i l'entitat beneficiària.  
Actuació T21-A: Redacció de plans de mobilitat urbana sostenible.  
a) Descripció de l'actuació  
Els plans de mobilitat urbana sostenible consistiran en estudis integrals de la mobilitat municipal, incloent mesures i estratègies per a promoure un canvi modal cap a modes de transport menys consumidors d'energia.  
b) Potencials beneficiaris  
Podran ser beneficiaris d'estes ajudes els ajuntaments i òrgans o organismes competents de la Comunitat Valenciana.  
Els ajuntaments participants hauran de manifestar, per mitjà d'aprovació en ple municipal, el seu compromís de dur a terme les mesures que proposen estos estudis sempre que siguen viables tècnicament i econòmicament.  
c) Costos elegibles  
Els pressupostos màxims de licitació per a la contractació dels estudis en funció del nombre d'habitants de les ciutats són els següents:  
- Més de 30.000 habitants i menys de 50.000: 100.000 €.  
- Més de 50.000 habitants i menys de 100.000: 150.000 €.  
- Més de 100.000 habitants i menys de 300.000: 200.000 €.  
- Més de 300.000 habitants: 300.000 €.  
El nombre d'habitants serà el corresponent a l'últim padró municipal disponible.  
d) Quantia de l'ajuda  
El suport màxim serà del 60% del cost de l'estudi.  
e) Criteris particulars en l'aplicació d'ajudes públiques  
Preferiblement les ciutats amb nombre més gran d'habitants, amb majors problemes de mobilitat urbana, grau d'implicació de l'entitat sol·licitant mesurat a partir de la realització d'altres actuacions en matèria de mobilitat.  
Es valorarà l'experiència acreditada en matèries afins, de les empreses que realitzaran els estudis.  
f) Requeriments de l'estudi  
- El beneficiari de l'ajuda estarà obligat a presentar a la finalització del projecte una còpia de l'estudi realitzat, tant en suport paper com electrònic.  
- Este informe disposarà d'un apartat específic d'avaluació energètica i d'un altre de síntesi i conclusions.  
Actuació T21-B: actuacions relacionades amb els plans de mobilitat urbana sostenible.  
a) Descripció de l'actuació  
Esta actuació està orientada als fins següents:  
- Elaboració d'estudis de viabilitat o estudis previs a la implantació de mesures específiques de mobilitat urbana sostenible, que tinguen un impacte important en l'estalvi d'energia.  
- Desenvolupament d'experiències pilot de mesures relacionades amb la mobilitat urbana, com la implantació de sistemes de cotxe compartit, carrils-bus, servicis d'autobús llançadora, etc. No s'inclouran en el cost elegible les inversions/despeses en infraestructura d'obra civil.  
b) Potencials beneficiaris  
Podran ser beneficiaris d'estes ajudes els ajuntaments i òrgans o organismes competents de la Comunitat Valenciana.  
Els ajuntaments participants hauran de manifestar, per mitjà d'aprovació en ple municipal, el seu compromís de dur a terme les mesures que proposen estos estudis sempre que siguen tècnicament i econòmicament viables.  
c) Costos elegibles  
Les ajudes es dirigiran al pagament de les contractacions externes i/o subministraments necessaris. No s'inclou en el cost elegible les inversions/despeses en infraestructura d'obra civil.  
El cost màxim de l'estudi serà de 50.000 €.  
Per a experiències pilot el cost màxim serà de 200.000 €.  
 d) Quantia de l'ajuda  
El suport màxim per a esta actuació tindrà un límit del 60% del cost. El 40% restant haurà de ser assumit per l'ens de l'administració pública.  
e) Criteris particulars en l'aplicació d'ajudes públiques  
Preferiblement les ciutats amb nombre més gran d'habitants, amb majors problemes de mobilitat urbana, grau d'implicació de l'entitat sol·licitant mesurat a partir de la realització d'altres actuacions en matèria de mobilitat.  
Es valorarà l'experiència acreditada en matèries afins, de les empreses que realitzaran els estudis.  
f) Requeriments de l'estudi  
- En el cas de la realització d'estudis de viabilitat o estudis previs a la implantació de mesures especifiques de mobilitat urbana sostenible, el beneficiari de l'ajuda estarà obligat a presentar a la finalització del projecte una còpia de l'estudi realitzat, tant en suport paper com electrònic.  
- El dit informe disposarà d'un apartat específic d'avaluació energètica i d'un altre de síntesi i conclusions.  
Actuació T21-C: promoció de transport urbà amb bicicleta.  
a) Descripció de l'actuació  
Consistix en el disseny i la implantació de la posada en servici de sistemes de bicicletes d'ús públic en ciutats. Les bicicletes estaran a disposició dels usuaris en diverses bases, en funció de les configuracions de les ciutats. El servici haurà d'estar actiu per un període mínim de tres anys a partir de la posada en marxa d'este. El número mínim per ciutat serà de 50 bicicletes i tres bases. Cada base tindrà incorporat un sistema de control d'usuaris preferiblement per mitjà d'un dispositiu de lectura d'una targeta electrònica, o semblant, que a més servisca per a gestionar el sistema.  
S'admetrà, la presència parcial o total de bicicletes elèctriques.  
b) Potencials beneficiaris  
Podran ser beneficiaris d'estes ajudes els ajuntaments de la Comunitat Valenciana.  
c) Costos elegibles  
Encara que es pretén que el sistema quede implantat d'una manera permanent, s'ha calculat un cost per al seu funcionament durant el primer any en funció del nombre de bicicletes convencionals (N), del nombre de bases (B) i de la presència de bicis elèctriques (BE). Este cost elegible (CE) serà sempre imputat a contractacions externes de servicis i subministraments. El cost elegible màxim serà de 200.000 € i estarà calculat per l'expressió següent:  
CE = 90.000 ((N+BE)/100) 0,6+16.000·B 0,6 + 500 BE  
d) Quantia de l'ajuda  
L'ajuda màxima podrà arribar al 100% del cost, amb un màxim de 200.000 €  
e) Criteris particulars en l'aplicació d'ajudes públiques  
Preferiblement en poblacions de grandària mitjana (30.000- - - 300.000 habitants). Es valorarà la disposició de carrils bici al terme municipal.  
Actuació T22: plans de transport per a empreses.  
a) Objecte  
L'objectiu d'esta mesura és la posada en marxa de projectes pilot per a l'execució de plans de transport en empreses o centres d'activitat (polígons industrials, centres de servicis, comercials, educatius, administratius, sanitaris, etc.) dirigits a millorar les pautes de desplaçament al centre de treball, potenciar la utilització de modes de transport energèticament més eficients (transport col·lectiu, modes no motoritzats, vehicles d'alta ocupació, etc.).  
b) Descripció de l'actuació  
Amb esta actuació es pretén promoure inversions en projectes pilot, de duració limitada en el temps, per a posar en marxa plans de transport en empreses o àrees d'activitat (per exemple sistema de lloguer de bicicletes, sistemes de cotxe compartit, etc.).  
c) Potencials beneficiaris  
Empreses o centres d'activitat de la Comunitat Valenciana, amb un mínim de 200 treballadors  
d) Costos elegibles  
Es consideraran costos elegibles, els costos de contractació externa en què el beneficiari incórrega per a la posada en marxa del projecte pilot. En els costos elegibles no s'inclouen els costos d'infraestructura d'obra civil.  
Per a la posada en marxa de projectes pilot el cost màxim serà de 150.000 €.  
 e) Quantia de l'ajuda  
El suport màxim per a esta actuació tindrà un límit del 60% del cost. El 40% restant haurà de ser assumit pel beneficiari.  
f) Criteris particulars en l'aplicació d'ajudes públiques  
Es valorarà el nombre més gran de treballadors, ciutats amb majors problemes de mobilitat urbana, grau d'implicació de l'entitat sol·licitant mesurat a partir de la realització d'altres actuacions en matèria de mobilitat.  
Es valorarà l'experiència acreditada en matèries afins, de les empreses que realitzaran els estudis.  
Actuació T24: gestió de flotes de transport per carretera.  
L'objectiu d'esta mesura és millorar la gestió de les flotes de transport de mercaderies i viatgers per carretera, per a aconseguir reduir els consums d'energia per viatger o tona transportats.  
Esta actuació se subdividix en les següents:  
T24-A. Realització d'auditories a flotes de transports.  
T24-B. Inversions en sistemes de gestió de flotes.  
Actuació T24-A: auditories en flotes de transports.  
a) Descripció de l'actuació  
Esta actuació consistix en la realització d'auditories a les flotes de transport industrial, passatgers i mercaderies, perquè milloren la seua gestió integral, i així reduir-ne el consum energètic i augmentar-ne la competitivitat.  
b) Potencials beneficiaris  
Podran accedir a les ajudes les institucions públiques, empreses públiques o privades de transport de mercaderies i de servici discrecional de passatgers, així com concessionàries de servicis de transport públic.  
c) Costos elegibles  
Es consideraran costos elegibles als efectes d'ajuda els treballs externs de consultoria.  
El cost elegible màxim per a l'auditoria serà de 30.000 €.  
d) Quantia de l'ajuda  
Per a esta actuació l'ajuda màxima serà del 70% del cost, amb un límit de 21.000 € per auditoria.  
e) Requeriments de l'estudi  
L'auditoria tindrà en compte, com a mínim, els aspectes següents: gestió de rutes, gestió de càrregues, gestió de combustible, noves tecnologies telemàtiques, adequació de la flotes als servicis, formació de conductors i gestors.  
Actuació T24-B: inversions en sistemes de gestió de flotes.  
a) Descripció de l'actuació  
Esta actuació consistix en la creació de línies de suport al finançament de sistemes de gestió de flotes orientats a la disminució del consum energètic.  
Les tipologies dels projectes podran ser, amb caràcter orientatiu i no limitador, les següents:  
- Sistemes telemàtics de gestió de flotes de transport  
- Programari/maquinari relatiu a la panificació i control de rutes i itineraris  
- Sistemes tecnològics de millora en la gestió del combustible  
- Sistemes tecnològics de gestió de la càrrega i descàrrega  
b) Potencials beneficiaris  
Podran accedir a les ajudes les institucions públiques, empreses públiques o privades de transport de mercaderies i de servici discrecional de passatgers, així com concessionàries de servicis de transport públic.  
c) Costos elegibles  
Inversions en els sistemes de gestió de flotes, de càrrega i descàrrega, de combustible i el programari/maquinari relatiu a la planificació i control de rutes.  
d) Quantia de l'ajuda  
Per a esta actuació el límit de l'ajuda serà del 40% del cost elegible, amb un límit de 21.000 € per empresa o projecte.  
Actuació T27: renovació de flotes de transport per carretera.  
a) Objecte  
L'objectiu d'esta mesura és la modernització del parc de vehicles industrials (autobusos i camions i material mòbil vinculat a tasques de transport: per exemple tractors d'equipatges o tractors de remolc d'avions) per a aprofitar els avantatges de la major eficiència energètica dels vehicles nous.  
b) Descripció de l'actuació  
El programa té la finalitat de promoure l'adquisició de vehicles industrials i material mòbil elèctrics nous, amb pila de combustible, propulsió híbrida o alimentats per gas natural, gasos liquats del petroli (GLP), o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional.  
Serà objecte d'ajuda:  
- L'adquisició de vehicles i material mòbil nou, elèctrics, de propulsió híbrida (sempre que tinguen capacitat de tracció elèctrica al 100% per mitjà de bateries), amb pila de combustible o alimentats per gas natural, gasos liquats del petroli, o hidrogen.  
- La transformació a gas natural dels vehicles industrials, sempre que no es troben disponibles comercialment en el mercat vehicles de semblants característiques funcionant amb gas natural.  
- L'estació d'ompliment de gas natural, GLP o d'hidrogen.  
c) Potencials beneficiaris  
Podran accedir a les ajudes les persones físiques o jurídiques de naturalesa pública o privada.  
d) Costos elegibles  
Els costos elegibles seran:  
- Inversions en vehicles i material mòbil.  
- El cost derivat de la transformació del vehicle a gas natural.  
- En el cas de les estacions d'ompliment, inversions en equips, accessoris, canonades, sistemes de control i regulació i l'obra civil directament assignable per a la implantació d'estes.  
e) Quantia de l'ajuda  
S'establixen els límits màxims següents:  
- Vehicles i material mòbil elèctrics, de propulsió amb hidrogen o de piles de combustible, híbrids (doble font d'energia) amb acumulació d'energia en bateries: un import màxim per vehicle de 50.000 €.  
- Vehicles alimentats i material mòbil per gas natural, i gasos liquats del petroli: import màxim per vehicle de 12.000 €.  
- Transformació de vehicles a gas natural: l'ajuda màxima serà d'un 33% del cost de la transformació amb un límit de 12.000 € per vehicle.  
- Estacions d'ompliment individuals: límit de 30.000 €.  
- Estacions d'ompliment col·lectives: límit de 60.000 €.  
En tot cas, estes ajudes no podran superar el 15% de preu de mercat dels vehicles i material mòbil.  
f) Criteris particulars en l'aplicació d'ajudes públiques  
Per a esta actuació es tindran en compte les inversions realitzades des de l'1 de gener de 2007.  
Actuació T28: renovació del parc automobilístic de turismes.  
a) Objecte  
L'objectiu d'esta mesura és la modernització del parc de turismes per a aprofitar els avantatges de la major eficiència energètica dels vehicles nous.  
b) Descripció de l'actuació  
Programa que té la finalitat de promoure l'adquisició de vehicles turismes de propulsió elèctrica, híbrida, piles de combustible o alimentats per gas natural, gasos liquats del petroli, o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional.  
Serà objecte d'ajuda:  
- L'adquisició de vehicles turismes nous de propulsió elèctrica a partir de bateries, híbrida (sempre que tinguen capacitat de tracció elèctrica al 100%, per mitjà de bateries), de piles de combustible o alimentats per gas natural, gasos liquats del petroli, o hidrogen, que tinguen unes emissions inferiors a 140 g de CO2/km.  
- La transformació de vehicles turismes, per a ser alimentats per GLP.  
- Les estacions de recàrrega o ompliment de gas natural, GLP o d'hidrogen, destinades a servici públic general, és a dir, completament obertes al públic.  
c) Potencials beneficiaris  
Podran accedir a les ajudes les persones físiques o jurídiques de naturalesa pública o privada.  
d) Costos elegibles  
Els costos elegibles seran:  
- Inversions en vehicles.  
- El cost derivat de la transformació del vehicle a GLP.  
- En el cas de les estacions d'ompliment, inversions en equips, accessoris, canonades, sistemes de control i regulació i l'obra civil directament assignable per a la implantació d'estes.  
No es considerarà inversió objecte d'ajuda la compra de vehicles turismes per mitjà de mecanismes financers de lísing, renting o arrendament financer, ni tampoc la compra de vehicles usats.  
e) Quantia de l'ajuda  
S'establixen els límits màxims següents:  
- Vehicles turismes de propulsió elèctrica, d'hidrogen (admetent en este cas els turismes bicimbustibles o multicombustibles) o de piles de combustible: import màxim per vehicle de 6.000 €.  
- Vehicles turismes de propulsió híbrida: import màxim per vehicle de 2.000 €.  
- Vehicles turismes alimentats per gas natural i gasos liquats del petroli, admetent en estos casos els turismes bicombustibles o multicombustibles: import màxim per vehicle de 2.000 €.  
- Transformació a GLP: import màxim per vehicle de 450 €.  
- Estacions d'ompliment o recàrrega de servici públic general, amb els límits següents:  
· GLP: el menor de 10.000 € o 10% de la inversió.  
· Gas natural: el menor de 25.000 € o 10% de la inversió.  
· Hidrogen: el menor de 100.000 € o 20% de la inversió   
En tot cas, estes ajudes no podran superar el 15% de preu de mercat dels vehicles i material mòbil.  
f) Criteris particulars en l'aplicació d'ajudes públiques  
Per a esta actuació es tindran en compte les inversions realitzades des de l'1 de gener de 2007.  
3. Programa d'Estalvi i Eficiència Energètica en l'Edificació  
Actuació ED32: millora de l'eficiència energètica de les instal·lacions tèrmiques dels edificis existents.  
a) Objecte  
Reduir el consum d'energia de les instal·lacions tèrmiques existents dels edificis (calefacció, refrigeració i producció d'aigua calenta sanitària).  
b) Descripció de l'actuació  
Esta mesura pretén millorar l'eficiència energètica de les instal·lacions de calefacció, producció d'aigua calenta sanitària i refrigeració que es renoven.   
Es consideren com a instal·lacions tèrmiques, les instal·lacions de climatització (calefacció, refrigeració i ventilació) i de producció d'aigua calenta sanitària destinades a atendre la demanda de benestar tèrmic i higiene de les persones en edificis existents.  
També es consideraran les noves instal·lacions de sistemes centralitzats de calefacció i refrigeració de barri o que donen servici a diversos edificis, així com la reforma i ampliació de les existents.  
Les actuacions energètiques considerades dins d'esta mesura seran aquelles que aconseguisquen una reducció almenys d'un 20% del consum d'energia convencional de calefacció i refrigeració de l'edifici, per mitjà d'actuacions en les seues instal·lacions tèrmiques, considerant el seu sobrecost i que es justifiquen documentalment. Les actuacions energètiques podran ser, amb caràcter orientatiu i no limitador, les següents:  
- Substitució d'equips de producció de calor i fred per altres, seleccionats basant-se en un major rendiment energètic.  
- Substitució d'equips de moviment dels fluids portadors per altres, seleccionats basant-se en un major rendiment energètic.  
- Sistemes de refredament gratuït per aire exterior i de recuperació de calor de l'aire d'extracció.  
- Les noves instal·lacions de sistemes centralitzats de calefacció i refrigeració de barri o que donen servici a diversos edificis, així com la reforma i ampliació de les existents.  
 En el cas de renovació de calderes només seran d'ajuda aquelles que posseïsquen una potència superior a 70 kW.  
El càlcul de l'estalvi energètic es realitzarà per mitjà de la comparació del consum energètic de la instal·lació tèrmica objecte en la situació actual i en la situació millorada que es pretén aconseguir després de la reforma.  
c) Potencials beneficiaris  
Empreses de servicis energètics i de manteniment, persones físiques o jurídiques de naturalesa pública o privada propietaris o titulars d'edificis del sector residencial i terciari.  
d) Cost elegible  
Es consideraran costos elegibles: els equips de generació, l'estesa de les canonades de transport dels fluids caloportadors, els seus sistemes de regulació i control, i l'obra civil directament assignable per a implantació d'estes.  
 Es consideraren només projectes la inversió dels quals siga superior a 6.000 euros.  
e) Quantia de l'ajuda  
La quantia màxima de l'ajuda serà del 22% del cost elegible. No obstant això, en projectes que incorporen equips amb la màxima categoria d'etiquetatge energètic la quantia màxima de l'ajuda serà del 25%.  
En el cas de les instal·lacions de sistemes de calefacció i refrigeració de barri o que donen servici a diversos edificis la quantia màxima serà del 22% del cost elegible.  
f) Modalitat de concessió de les ajudes  
En el cas que els beneficiaris siguen administracions, organismes o entitats públiques, i en funció de l'abast de l'actuació, la concessió de les ajudes podrà dur-se a terme per mitjà de la subscripció del corresponent conveni entre l'Agència Valenciana de l'Energia i l'entitat beneficiària.  
Actuació ED33: millora de l'eficiència energètica de les instal·lacions d'il·luminació interior en els edificis existents.  
a) Objecte  
Reduir el consum d'energia de les instal·lacions d'il·luminació interior existents.  
b) Descripció de l'actuació  
Esta mesura pretén millorar l'eficiència energètica de les instal·lacions d'il·luminació interior que es renoven.  
Les actuacions energètiques incloses dins d'esta mesura seran aquelles que aconseguisquen una reducció almenys d'un 25% del consum d'energia convencional en la il·luminació interior dels edificis, per mitjà d'actuacions en les seues instal·lacions tècniques, considerant el seu sobrecost i que es justifiquen documentalment. Les actuacions energètiques podran ser, amb caràcter orientatiu i no limitador, les següents:  
- Lluminàries, làmpades i equip: substitució del conjunt per un altre amb lluminàries de major rendiment, làmpades de major eficiència i reactàncies electròniques regulables i que permeten reduir la potència instal·lada en il·luminació, almenys, en un 30%, complint amb els requeriments de qualitat i confort visual reglamentats.  
- Sistemes de control d'encesa i regulació de nivell d'il·luminació: inclouran aquells sistemes de control per presència i regulació de nivell d'il·luminació segons l'aportació de llum natural, aconseguint un estalvi elèctric, almenys, d'un 20% respecte a la instal·lació sense control o regulació.  
- Canvi de sistema d'il·luminació: reubicació dels punts de llum amb utilització de les tecnologies anteriors, de manera que es reduïsca el consum elèctric respecte al sistema actual d'il·luminació, almenys, en el 30%.  
El càlcul de l'estalvi energètic es realitzarà per mitjà de la comparació del consum energètic de la instal·lació d'il·luminació interior objecte en la situació actual i en la situació millorada que es pretén aconseguir després de la reforma.  
c) Potencials beneficiaris  
Empreses de servicis energètics i de manteniment, persones físiques o jurídiques de naturalesa pública o privada propietaris o titulars d'edificis del sector residencial i terciari (en particular administracions públiques i empreses privades).  
d) Cost elegible  
Es considerarà cost elegible les inversions en lluminàries, làmpades, equips, sistemes de control i regulació i les instal·lacions elèctriques.  
Es consideraran només projectes la inversió dels quals siga superior a 3.000 euros.  
e) Quantia de l'ajuda  
La quantia màxima de l'ajuda serà del 22% del cost elegible i amb un màxim de 10.000 euros per projecte.  
f) Criteris particulars  
Les exigències mínimes d'eficiència energètica que ha de complir la instal·lació d'il·luminació que es rehabilite són les que figuren en el document HE3, Eficiència Energètica de les Instal·lacions d'Il·luminació del Codi Tècnic de l'Edificació.  
g) Modalitat de concessió de les ajudes  
En el cas que els beneficiaris siguen administracions, organismes o entitats públiques, i en funció de l'abast de l'actuació, la concessió de les ajudes podrà dur-se a terme per mitjà de la subscripció del corresponent conveni entre l'Agència Valenciana de l'Energia i l'entitat beneficiària.  
4. Programa d'Estalvi i Eficiència Energètica en els Servicis Públics  
Actuació SP41: promoure la renovació de les instal·lacions d'enllumenat públic exterior existents.  
a) Objecte  
Reduir el consum d'energia de les instal·lacions existents d'enllumenat exterior.  
b) Descripció de l'actuació  
La mesura pretén renovar les instal·lacions d'enllumenat públic exterior existents aplicant criteris d'estalvi i eficiència energètica.  
Les actuacions energètiques considerades dins d'esta mesura seran aquelles que aconseguisquen una reducció del consum d'energia elèctrica en enllumenat exterior i que es justifiquen documentalment. Les actuacions energètiques podran ser les següents:  
- Substitució de làmpades de vapor de mercuri i equip auxiliar per vapor de sodi alta pressió amb el seu respectiu equip auxiliar.  
- Substitució de lluminàries per altres lluminàries amb major rendiment i làmpada de menor potència.  
- Instal·lació de sistemes de regulació del nivell lluminós que permeten reduir els nivells d'il·luminació en les vies públiques quan es reduïx l'activitat d'estes.  
- Instal·lació de sistemes d'encesa/apagat per mitjà de rellotge astronòmic.  
- Instal·lació de sistemes centralitzats de control d'enllumenat públic.  
El càlcul de l'estalvi energètic es realitzarà per mitjà de la comparació del consum energètic de la instal·lació objecte en la situació actual i en la situació millorada que es pretén aconseguir després de la reforma.  
c) Potencials beneficiaris  
Ajuntaments, institucions públiques o empreses públiques o privades concessionàries del servici d'enllumenat exterior, comunitats de propietaris i qualsevol associació o entitat pública o privada amb responsabilitat en l'enllumenat públic exterior.  
d) Cost elegible  
Formaran part de les partides elegibles el cost dels equips, la reforma d'esteses i instal·lacions elèctriques i la realització de projectes d'enginyeria.  
Es consideraren només projectes la inversió dels quals siga superior a 6.000 euros.  
e) Quantia de l'ajuda  
L'ajuda màxima a cada projecte, segons les mesures tècniques desenvolupades, serà del 40% del cost elegible.  
f) Modalitat de concessió de les ajudes  
En funció de l'abast de l'actuació, la concessió de les ajudes podrà dur-se a terme per mitjà de la subscripció del corresponent conveni entre l'Agència Valenciana de l'Energia i l'entitat beneficiària.  
5. Programa d'Estalvi i Eficiència Energètica en Agricultura i Pesca  
Actuació AG61: auditories energètiques en comunitats de regants.  
a) Objecte  
Introduir i conscienciar els agents del sector sobre la importància de l'eficiència energètica en l'ús d'equips agrícoles consumidors d'energia, en especial, els sistemes de reg.  
b) Descripció de l'actuació  
Té com a finalitat promoure la realització d'auditories energètiques en els sistemes de reg en el sector agrícola.  
c) Potencials beneficiaris  
Podran ser beneficiaris d'estes ajudes les comunitats de regants de la Comunitat Valenciana. Les Comunitats participants hauran de manifestar el seu suport a la realització de les auditories i el compromís de dur a terme les mesures que proposen estos estudis sempre que siguen tècnicament i econòmicament viables.  
d) Costos elegibles  
Es consideraran costos elegibles als efectes d'ajuda els treballs externs de consultoria.  
e) Quantia de l'ajuda  
El suport màxim unitari per a la realització de cada auditoria energètica és del 75% del cost total d'esta, amb una ajuda màxima equivalent de 5.000 € per cada auditoria.  
f) Requeriments de l'auditoria  
- Les consultories que realitzen les auditories energètiques hauran de tindre provada experiència en la realització d'estes.  
- El beneficiari de l'ajuda estarà obligat a presentar a la finalització del projecte dos còpies de l'auditoria energètica realitzada, tant en suport paper com electrònic. La dita auditoria haurà de contindre un apartat específic de síntesi i conclusions.  
6. Programa d'Estalvi i Eficiència Energètica en Transformació de l'Energia  
Actuació TE71: estudis de viabilitat per a cogeneracions.  
a) Objecte  
L'objectiu d'esta mesura és analitzar la viabilitat econòmica del nou potencial de cogeneració d'alta eficiència existent a la Comunitat Valenciana, per mitjà de la identificació i la realització d'estudis en nous emplaçaments, en els quals l'existència d'una demanda de calor útil permeta l'aplicació d'esta tecnologia segons els criteris plantejats en el Reial Decret 616/2007, de foment de la cogeneració.  
b) Descripció de l'actuació  
Estudis de viabilitat dirigits a promoure noves plantes de cogeneració, per la qual cosa haurà de realitzar-se una anàlisi de viabilitat econòmica en el marc i els escenaris en què han de desenvolupar-se estes noves plantes de cogeneració.  
c) Potencials beneficiaris  
Empreses del sector industrial, servicis i tractament de residus industrials.  
Tindran prioritat les empreses que s'hagen adherit a un acord voluntari que el Ministeri d'Indústria, Turisme i Comerç o l'Agència Valenciana d'Energia haja firmat amb l'associació empresarial corresponent.  
d) Costos elegibles  
Es consideraran costos elegibles als efectes d'ajuda els treballs externs de consultoria.  
e) Quantia de l'ajuda  
La quantia màxima serà del 75% del cost de l'estudi, amb un màxim d'11.250 € per estudi.  
f) Requeriments de l'estudi de viabilitat  
- L'estudi de viabilitat haurà de contindre com a mínim els punts indicats en l'annex II.  
- Les consultories que realitzen els estudis de viabilitat per a cogeneració, hauran de tindre provada experiència en la realització d'estos.  
- El beneficiari de l'ajuda estarà obligat a presentar a la finalització del projecte dos còpies de l'estudi de viabilitat realitzat, tant en suport paper com electrònic, així com un resum de resultats segons formulari facilitat per l'AVEN (disponible igualment en la pàgina web, www.aven.es).  
Actuació TE72: auditories energètiques en plantes de cogeneració.  
a) Objecte  
L'objectiu d'esta mesura és avaluar el potencial de cogeneració existent a la Comunitat Valenciana, per mitjà de la realització d'auditories o estudis energètics en les centrals de cogeneració ja operatives, per a analitzar l'optimització del seu disseny i potència amb les tecnologies, condicions de funcionament i marc legal actuals.  
b) Descripció de l'actuació  
Amb les auditories energètiques es pretén millorar l'eficiència energètica en estes plantes, moltes d'estes dissenyades a partir de marcs legals distints de l'actual i redissenyar la seua potència per a adaptar-se millor a les demandes tèrmiques que han de satisfer actualment, i aplicar les noves tecnologies desenvolupades en turbines/motors, tot això dins del nou marc legal que establix el Reial Decret 616/2007, de foment de la cogeneració.  
c) Potencials beneficiaris  
Podran accedir a les ajudes les empreses industrials o de sector terciari, que tinguen en funcionament una planta de cogeneració independentment de la seua grandària.  
Tindran prioritat les empreses que s'hagen adherit a un acord voluntari que el Ministeri d'Indústria, Turisme i Comerç o l'Agència Valenciana d'Energia haja firmat amb l'associació empresarial corresponent.  
d) Costos elegibles  
Es consideraran costos elegibles als efectes d'ajuda els treballs externs de consultoria.  
e) Quantia de l'ajuda  
La quantia màxima serà del 75% del cost de l'estudi, amb un màxim de 9.000 € per estudi.  
 f) Requeriments de l'auditoria de la planta de cogeneració  
- L'auditoria haurà de contindre com a mínim els punts indicats en l'annex II.  
- Les consultories que realitzen les auditories de les plantes de cogeneració, hauran de tindre provada experiència en la realització d'estos.  
- El beneficiari de l'ajuda estarà obligat a presentar a la finalització del projecte dos còpies de l'auditoria energètica realitzada a la planta de cogeneració, tant en suport paper com electrònic, així com un resum de resultats segons formulari facilitat per l'AVEN (disponible igualment en la pàgina web, www.aven.es).  
Actuació TE73: inversions en cogeneració no industrial.  
a) Objecte  
L'objectiu d'esta mesura és contribuir a desenvolupar el potencial de cogeneració a la Comunitat Valenciana, donar suport a la implantació de sistemes de cogeneració d'alta eficiència en els subsectors en els quals esta tecnologia té menor presència com és el sector terciari.  
b) Descripció de l'actuació  
Es pretén promoure la construcció de plantes de cogeneració d'alta eficiència a la Comunitat Valenciana, en el sector terciari i no industrial, per mitjà de l'atorgament d'ajudes econòmiques que permeten disminuir l'extracost d'inversió en relació amb altres cogeneracions en sectors industrials més tradicionals, amb beneficis equivalents quant a estalvi d'energia primària i emissions de CO2, fins i tot amb costos de combustibles menors.  
Seran subvencionables els projectes de cogeneració d'alta eficiència que complisquen el Reial Decret 616/2007.  
c) Potencials beneficiaris  
Podran accedir a les ajudes les persones físiques o jurídiques de naturalesa pública o privada.  
d) Costos elegibles  
- Les inversions en equips, instal·lacions i els sistemes auxiliars necessaris per al funcionament de la cogeneració d'alta eficiència (segons la definició donada en el Reial Decret 616/2007), independentment de la seua potència així com en microcogeneracions de fins a 500 kW que utilitzen com a combustible gas natural o gasoil, en els sectors no industrials terciari, servicis i agropecuaris (excepte purines)- incloent si és el cas els sistemes de fred.  
- Projectes d'enginyeria associada.   
- Obra civil d'implantació d'estos equips amb un màxim del 10%.  
e) Quantia de l'ajuda  
La quantia màxima de l'ajuda serà del 10% del cost elegible i amb un màxim de 100.000 € per projecte.  
Actuació TE74: foment de plantes de cogeneració de xicoteta potència.  
a) Objecte  
L'objectiu d'esta mesura és la promoció de la instal·lació de sistemes de cogeneració de potència elèctrica igual o inferior a 150 kW.  
b) Descripció de l'actuació  
La mesura suposa la realització de projectes de demostració i execució d'instal·lacions de cogeneració de reduïda dimensió, entesa esta als sistemes de cogeneració amb potència elèctrica no superior a 150 kW, que utilitzen qualsevol tipus de combustible incloent el biogàs, i poden també considerar-se, si és el cas, els sistemes de fred.  
c) Potencials beneficiaris  
Podran accedir a les ajudes les persones físiques o jurídiques de naturalesa pública o privada.  
d) Costos elegibles  
Es considerarà cost elegible als efectes d'ajuda pública, els actius fixos nous en plantes de cogeneració de potència elèctrica no superior a 150 kW. Formaran part de les partides elegibles el cost dels equips i sistemes, l'obra civil associada amb un màxim del 10% i la realització de projectes d'enginyeria.  
e) Quantia de l'ajuda  
La quantia màxima de l'ajuda dependrà de la potència elèctrica de la cogeneració. D'esta manera l'ajuda no podrà superar el percentatge del cost elegible següent:  
Pe = 50 kW 30%  
50 < Pe < 150 kW 10% + 20% ( 150 € Pe )  
 100  
ANNEX II  
Continguts mínims d'auditories i estudis  
1. Contingut mínim auditories energètiques en la indústria  
Estos continguts mínims s'apliquen a l'actuació IN11.  
a) Dades generals  
- Dades d'identificació de l'empresa  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora.  
- Dades de producció  
· Règim de l'establiment.  
Nombre d'empleats.  
Règim de funcionament.  
Grau d'utilització de la capacitat productiva (%).  
· Estructura de costos (% sobre el valor de la producció).  
Matèries primeres.  
Combustible i energia.  
Mà d'obra, etc.  
· Principals matèries primeres (nom i quantitat anual).  
· Principals productes obtinguts (nom i quantitat anual).  
· Processos productius (explicació i diagrama de flux segons producte).  
- Dades energètiques  
· Consum anual d'energia elèctrica. Còpia de les factures originals dels dos últims anys.  
· Consum anual d'energia tèrmica, i combustibles utilitzats. Còpia de les factures originals dels dos últims anys.  
b) Mesuraments realitzats  
- Relació de mesures de camp i dades obtingudes, detallant dates i duració de les campanyes, característiques dels equips utilitzats, etc.  
c) Anàlisi energètica del centre en les condicions actuals  
- Consum anual i distribució de consums d'energia  
· Corba de consum elèctric horari del sistema.  
· Distribució del consum anual tèrmic i elèctric per procés.  
· Consum anual tèrmic i elèctric dels principals equips consumidors d'energia, indicant la seua localització en el procés de producció així com les característiques tècniques.  
· Consum anual tèrmic i elèctric de les operacions auxiliars (climatització, enllumenat, aire comprimit, etc.).  
· Autoproducció d'energia tèrmica i elèctrica: energia elèctrica generada, comprada i venuda a la xarxa, combustibles adquirits i altres característiques dels fluids tèrmics generats.  
- Consums específics i costos energètics  
· Consum específic tèrmic i elèctric (kWh/unitat) per producte.  
· Consum específic tèrmic i elèctric (kWh/unitat) per procés o operació.  
· Consum específic tèrmic i elèctric (kWh/unitat) per equips.  
· Anàlisi dels costos d'energia tèrmica i elèctrica.  
d) Actuacions proposades  
Les propostes d'eficiència energètica que es recomanen han de ser justificades tècnicament i econòmicament i indicar en cada una d'estes:  
- Descripció de la mesura.  
- Estalvi tèrmic i elèctric expressat en termes d'energia i de consum específic.  
- Estalvi cost energètic.  
- Inversions associades i temps de retorn.  
- Termini d'execució de la mesura proposada.  
- Replicabilitat de la mesura adoptada.  
Les propostes que s'hagen desestimat, indicar la causa encara que no justificada.  
Nota: els consums d'energia es referixen a consums d'energia final. Si es resol utilitzar energia primària les dades es proporcionaran en termes d'energia final i energia primària.  
2. Contingut mínim estudis de viabilitat per a cogeneracions  
Estos continguts mínims s'apliquen a l'actuació TE71.  
a) Dades generals  
- Dades d'identificació de l'empresa  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora.  
- Dades de producció  
· Règim de l'establiment.  
Nombre d'empleats.  
Règim de funcionament.  
Grau d'utilització de la capacitat productiva (%).  
· Estructura de costos (% sobre el valor de la producció).  
Matèries primeres.  
Combustible i energia.  
Mà d'obra, etc.  
· Principals matèries primeres (nom i quantitat anual).  
· Principals productes obtinguts (nom i quantitat anual).  
· Processos productius (explicació i diagrama de flux segons producte).  
b) Caracterització de la situació energètica de referència  
Anàlisi de la instal·lació existent, considerant, entre una altra, la informació següent:  
- Consum de subministraments energètics, incloent si és necessari, sèries històriques, s'adjuntaran còpia de les factures originals dels dos últims anys.  
- Determinació de necessitats elèctriques, tèrmiques, frigorífiques i les seues variacions (mensuals, diàries i horàries, depenent del cas).  
- Plans i perspectives d'ampliacions o reduccions de produccions o consums.  
- Previsió futura de les demandes energètiques d'acord amb els plans de producció considerant:  
· Possibles optimitzacions de la demanda tèrmica a través de mesures d'estalvi energètic.  
· Possibles variacions futures de les demandes elèctrica, tèrmica i frigorífica davant de distints modes operatius de la planta.  
c) Descripció alternatives de planta de cogeneració  
Definició i descripció de diverses alternatives tecnològiques de la planta de cogeneració incloent per a cada una:  
- Estudi energètic:  
· Característiques tècniques d'equips.  
· Diagrames de procés i balanços horaris de massa i energia.  
· Optimització del cicle en les seues característiques tèrmiques amb l'objecte d'aconseguir el màxim rendiment energètic.   
· Determinació puntual i global d'energia tèrmica i elèctrica cogenerades considerant influències climatològiques mensuals.  
· Pla d'implantació i esquema unifilar, amb justificació del sistema d'interconnexió triat complint la legislació vigent respecte d'això.   
· Càlcul dels estalvis energètics esperats i determinació del rendiment elèctric equivalent d'acord amb la legislació vigent.  
· Càlcul de la definició de cogeneració d'alta eficiència del Reial Decret 616/2007, de foment de la cogeneració. Per a això es consideraran els valors de referència de l'eficiència de la producció separada de calor i electricitat que apareixen en la Decisió de la Comissió (2007/74/CE), de 21 de desembre de 2006, per la qual s'establixen valors de referència de l'eficiència harmonitzats per a la producció per separat d'electricitat i calor, o norma que s'establisca.  
- Viabilitat econòmica.  
· Càlcul dels costos en la situació amb cogeneració que inclou, els costos energètics (tèrmics i elèctrics) i els d'operació i manteniment (desglossats i detallats així mateix els consums de fungibles i aigua necessaris).  
· Càlcul dels estalvis econòmics, basats en la comparació de la situació de cogeneració i la situació de referència.  
· Valoració de les inversions que s'ha de realitzar per a cada alternativa, prèvia petició d'oferta dels equips principals. Les preofertes rebudes dels subministradors s'inclouran en l'informe final com a annex.  
· Realització d'una anàlisi de rendibilitat per a cada alternativa (que incloga paràmetres com ara l'estalvi econòmic anual, el període de retorn simple, el valor actual net, la taxa interna de retorn, etc.). S'inclourà una anàlisi de sensibilitat almenys respecte a les variacions en els preus de l'energia elèctrica, el combustible i la inversió.  
d) Planificació de l'execució del projecte  
Elaboració d'un cronograma per a l'execució del projecte (exclosos tràmits administratius).  
e) Síntesi i conclusions  
Resum i discussió de la viabilitat de les alternatives plantejades, comparació d'estes i selecció de l'alternativa idònia.  
3. Contingut mínim auditories energètiques en cogeneració  
Estos continguts mínims s'apliquen a l'actuació TE72.  
a) Dades generals  
- Dades d'identificació de l'empresa.  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora.  
- Dades de producció.  
· Règim de l'establiment.  
Nombre d'empleats.  
Règim de funcionament.  
Grau d'utilització de la capacitat productiva (%).  
· Estructura de costos (% sobre el valor de la producció).  
Matèries primeres.  
Combustible i energia.  
Mà d'obra, etc.  
· Principals matèries primeres (nom i quantitat anual).  
· Principals productes obtinguts (nom i quantitat anual).  
· Processos productius (explicació i diagrama de flux segons producte).  
b) Situació tècnica planta de cogeneració  
Identificació de la situació actual de la planta de cogeneració, amb el contingut següent:  
- Descripció tècnica. Recopilació i descripció de dades generals, tecnologia, capacitats, dates de posada en servici.  
- Campanya de mesures. Relació de mesures de camp i dades obtingudes, detallant dates i duració de les campanyes, característiques dels equips utilitzats, etc.  
- Estat actual de components i equips. Identificació i valoració de situació tècnica en funció de dades tant arreplegades en la visita com documentals disponibles (hores de funcionament, desgastos, desajustos, obsolescència). El seu abast inclourà:  
· Motors / turbines.  
· Recuperadors de calor.  
· Equips frigorífics.  
· Instal·lació elèctrica (generador, interconnexió a la xarxa, aparellatge, control i protecció).  
· Instal·lació de canonades i equips tèrmics auxiliars (desgasificadors, canviadors, etc.).  
c) Anàlisi operacional  
Anàlisi del funcionament de la planta de cogeneració considerant:  
- Balanç energètic cogeneració - planta, i estudi del compliment de paràmetres tècnics de subministraments energètics a la indústria o centre consumidor.  
- Disponibilitat.  
- Operació i manteniment.  
d) Propostes de millora  
Identificació i descripció de possibilitats que milloren i optimitzen el funcionament de la planta de cogeneració. S'hauran d'estudiar els àmbits següents:  
- Millores operacionals. Canvis en els modes d'operació i manteniment de la planta de cogeneració.  
- Canvi d'equips. Modernitzacions i nova ubicació de sistemes que milloren el funcionament de la cogeneració.  
- Modificació de capacitats en equips.  
- Canvi del règim juridicoadministratiu. Propostes de modificacions en la situació administrativa, com podria ser:  
· Modificació de contractes de compra i/o venda de combustible, energia elèctrica, tèrmica i frigorífica.  
· Condició dins del règim especial. Possible participació en el mercat elèctric.  
· Règim societari.  
Les propostes que es realitzen hauran d'estar avaluades tècnicament, introduint el càlcul de l'estalvi d'energia i d'emissions produït. Així mateix, s'introduirà un càlcul de la definició de cogeneració d'alta eficiència del Reial Decret 616/2007. Per a això es consideraran els valors de referència de l'eficiència de la producció separada de calor i electricitat que apareixen en la Decisió de la Comissió (2007/74/CE), de 21 de desembre de 2006, per la qual s'establixen valors de referència de l'eficiència harmonitzats per a la producció per separat d'electricitat i calor, o norma que s'establisca.  
Quantificació de la inversió necessària, prèvia petició d'oferta d'equips principals en els casos que suposen inversions en este tipus de béns. Les preofertes rebudes dels subministradors s'inclouran en l'informe final com a annex.  
Anàlisi de rendibilitat per a cada proposta de millora que incloga una anàlisi de sensibilitat almenys respecte a les variacions en els preus de l'energia elèctrica, combustible i la inversió. Les dites anàlisis es realitzaran respecte a la situació actual que es considerarà com de referència.  
e) Síntesi i conclusions  
D'acord amb l'anàlisi realitzada sobre les propostes de millora, es realitzarà una recomanació sobre la seua idoneïtat, i es donarà una recomanació final sobre l'execució d'una d'estes o de diverses.